POROČILO KOMISIJE SVETU IN EVROPSKEMU PARLAMENTU

Obratovanje reaktorja z visokim fluksom v obdobju 2012–13

Svet je 13. novembra 2012 sprejel štiriletni (2012–15) dopolnilni raziskovalni program za reaktor z visokim fluksom (High Flux Reactor – HFR) (Sklep Sveta 2012/709/Euratom) – ), ki ga bo izvajalo Skupno raziskovalno središče (JRC) za obratovanje HFR v Pettnu na Nizozemskem. V skladu s členom 4 tega sklepa Sveta mora Komisija letno obveščati Evropski parlament in Svet tako, da predloži vmesno poročilo o izvajanju dopolnilnega raziskovalnega programa. S tem poročilom, ki zajema obdobje 2012–13, se izpolnjuje ta obveznost.

HFR, ki je začel obratovati leta 1961, zagotavlja različne možnosti za obsevanje (v sredici reaktorja, reflektorju in bazenu).

Glavna cilja dopolnilnega raziskovalnega programa sta:

zagotoviti varno in zanesljivo obratovanje HFR, da se zagotovi razpoložljivost nevtronskega fluksa v poskusne namene;

raziskovalnim inštitutom omogočiti učinkovito rabo HFR na številnih področjih: izboljševanje varnosti jedrskih reaktorjev, zdravja, vključno z razvojem medicinskih izotopov, jedrske fuzije, temeljnih raziskav in usposabljanja ter ravnanja z odpadki, vključno z možnostjo preučevanja varnosti jedrskega goriva za reaktorske sisteme, ki so v interesu Evrope.

HFR se uporablja za komercialno proizvodnjo radioizotopov in je tudi izobraževalna ustanova za strokovnjake na doktorskem in postdoktorskem študiju, saj jim omogoča opravljanje raziskovalnih dejavnosti prek nacionalnih ali evropskih programov.

1. Varno obratovanje HFR

Lastnik HFR je Evropska skupnost za atomsko energijo (Euratom) (v zakupu za 99 let). Reaktor HFR upravlja skupina za jedrske raziskave in svetovanje (Nuclear Research and consultancy Group – NRG), ki upravlja in vzdržuje obrat ter upravlja komercialne dejavnosti v zvezi z reaktorjem. Ima dovoljenje za obratovanje, ki ga je izdal nizozemski nacionalni regulativni organ KFD (Kernfysische Dienst). Kot za jedrske elektrarne so tudi za HFR predpisani desetletni redni varnostni pregledi, ki jih opravi NRG.

Obdobje 2012–13 so zaznamovali številni dogodki, ki so vplivali na razpoložljivost nevtronskega fluksa.

Najprej je bil v podtalnici okrog zgradbe reaktorja zaznan tritij (ki je uhajal iz podzemne razpoke v cevi za vodo), prav tako pa je bila odkrita sled puščanja med primarnim sistemom hladilne vode in hladilnim sistemom spodnjega čepa (Bottom Plug) (delom hladilnega sistema bazena). Težavi, ki sta imeli ločen izvor, sta bili preiskani in odpravljeni, tako da se je lahko reaktor ponovno varno zagnal.

NRG je nato obravnavala še en ločen nenačrtovan izpad dveh jedrskih objektov, in sicer HFR ter obrata za proizvodnjo molibdena. NRG je vse zmogljivosti in procese prestavila v začasno varno stanje pripravljenosti, da bi se lahko osredotočila na izboljšave v tehnologiji, postopkih in organizaciji.

Do konca leta 2013 so bile izboljšave izvedene. Ko so HFR in drugi jedrski objekti izpolnili vse varnostne zahteve, je KFD v začetku leta 2014 odobril ponoven začetek obratovanja.

Leta 2012 je načrtovani cikel predvideval 296 operativnih dni in eno obdobje vzdrževanja (31 dni) v marcu. V tem obdobju je bil opravljen inšpekcijski pregled med uporabo na severnem in južnem reduktorju ter zvarih reaktorske posode in letni preskus tesnjenja zadrževalnega hrama reaktorja. Dejansko je zaradi nepredvidenih izpadov HFR obratoval 253 dni, kar ustreza dejanski razpoložljivosti v višini 85,26 % glede na prvotni časovni načrt. Njegova nazivna moč je znašala 45 MW, celotna proizvodnja energije pa je leta 2012 znašala približno 11 313 MWd, kar ustreza porabi goriva v višini približno 14,12 kg U-235.

Leta 2013 je načrtovani cikel predvideval 166 operativnih dni in eno obdobje vzdrževanja (18 dni) v avgustu. Dejansko je zaradi nepredvidenih izpadov, povezanih z navedenimi težavami, HFR obratoval 81 dni, kar ustreza dejanski razpoložljivosti v višini 49,07 % glede na prvotni časovni načrt. Njegova nazivna moč je znašala 45 MW, celotna proizvodnja energije leta 2013 pa približno 3661 MWd, kar ustreza porabi goriva v višini približno 4,57 kg U-235.

Vzdrževalne dejavnosti so obsegale preventivno, korektivno in redno vzdrževanje vseh sistemov, struktur in sestavnih delov. Opravljene so bile z namenom zagotavljanja varnega in zanesljivega obratovanja HFR. Glavne dejavnosti, izvedene v obdobju vzdrževanja, so bile naslednje:

(a) obsežen preskus tesnjenja zadrževalnega hrama (0,5 bara nadtlaka 48 ur);

(b) inšpekcijski pregled med uporabo na severnem in južnem reduktorju ter zvarih reaktorske posode;